open-index/open-wikipedia-markdown huggingface dataset:
15 di ghjennaghju

U **15 di ghjennaghju** hè u 15u ghjornu di l'annu in u calendariu gregurianu. Restanu 350 ghjorni à a fine di l'annu (351 sì hè bisestile).

## Avenimenti

### In Corsica

## Nascite
* 1955: Andreas Gursky, fotografu tedescu
* 1996: Dove Cameron, cantatrice è attrice statunitense

## Morti
- 1597: Juan de Herrera de Maliaño, architettu è matematicu spagnolu.

## Celebrazioni

### Santi
Santu Remigiu. Santu Mauru.

Remigiu hè un santu d'urigine gallica, mortu versu l'annu 530. Durante settanta anni fù vescu di u capilocu di a tribù di i Remi, l'attuale cità di Reims, in u dipartimentu di a Marne. Hà cunvertitu à Clodoveu, u rè di i Franchi, è l'hà battizatu a notte di Natale di l'annu 496.

Remigiu era un omu assai eloquente è d'alta virtù. Un' si sà s'ellu si chjamava veradimente Remigiu o s'ellu hè statu chjamatu cusì per via di a cità di Remi. Ci sò chì pretendenu ch'ellu si chjamava Remediu.

Etimolugia: da u germ. "ragin" (cunsigliu) è "waldan" (dirige, cumandà).

Nomi: Miek, Rehm, Rem, Remey, Rémi, Remies, Remigia, Remigio, Remigiu, Remigius, Rémy.

Paesi è cità: Reims (trasl. 1u uttobre).

Mauru avia una trentina d'anni di menu chè San Benedettu (u celebre fundatore di l'Ordine benedittinu di Monte Cassinu) chì u cunsiderava cum'è u megliu di i so discepuli. U mandò à fà un cunventu à Castellu Fossatu, l'attuale Saint-Maur-des-Fossés, à sette chilometri da Parigi. Hè mortu u 15 ghjennaghju 584.

In u 1618, quandu Dom Bernardu, direttore di u cullegiu di Cluny, hà vulsutu rifurmà l'Ordine di i Benedittini, hà creatu una cungregazione è l'hà datu u nome di San Mauru.

Etimolugia: da u lat. "Maurus" (Africanu di a Mauritania), da una parulla greca chì vole dì "scuru".

Casate: Maurizi, Moracchini, Moraccini, Morelli, Morellini, Moreschi, Moretti, Mori, Moroni. https://adecec.net/adecec/santi/01-ghjennaghju.php

## Ligami esterni
* Storia di a Corsica 
* Almanaccu Adecec 2007
16 di ghjennaghju

U **16 di ghjennaghju** hè u 16u ghjornu di l'annu in u calendariu gregurianu. Restanu 349 ghjorni à a fine di l'annu (350 sì hè bisestile).

## Avenimenti

* 2006: Ellen Johnson Sirleaf diventa a 24èsima Presidente di a Liberia, è cusì a prima donna eletta à esse un capu di statu in Africa.
### In Corsica

## Nascite
- 1959- Sade, cantadora è autrice cumpusitrice, interprete di musica soul è jazz, naturalizata britannica.

## Morti

## Celebrazioni

### Santi
Santu Marcellu.

Marcellu hè statu papa in l'anni 308 è 309, trè anni dopu à a fine di a persecuzione di Dioclezianu. Tandu, i cristiani chì, dopu à avè rinnegatu a so fede, dumandavanu u perdonu, eranu numerosi. Marcellu l'hà impostu penitenze tantu dure chì si sò rivultati è anu messu u disturbu in a cità di Roma. Per ristabilisce a pace, l'imperatore Massenziu hà scacciatu u papa, chì ghjè mortu pocu tempu dopu. L'anu sepoltu in u cimiteriu di Balbine, via Adreatina.

A celebrità di Marcellu vene soprattuttu da a "Messa di papa Marcellu", cumposta da Palestrina à u seculu XVI.

Etimolugia: da u nome lat."Marcus", cù u significatu: dedicatu à u diu Marte.

Casate: Marcellesi, Marcelli, Marcellini, Sammarcelli.

Nomi: V. Marcu (25 aprile).

Paesi è cità. In Corsica: Aleria, Barbaghju.- Aregnu, Belgudè, Bigornu, Brusticu, Corti, a Croce d'Ampugnani, Santa Lucia di Moriani, Zalana...

Prutezzione: palafrineri o stallieri.https://adecec.net/adecec/santi/01-ghjennaghju.php

## Ligami esterni
* Storia di a Corsica 
* Almanaccu Adecec 2007
13 di ghjennaghju

U **13 di ghjennaghju** hè u 13u ghjornu di l'annu in u calendariu gregurianu. Restanu 352 ghjorni à a fine di l'annu (353 sì hè bisestile).

## Avenimenti

### In Corsica

## Nascite

## Morti

* 2017 : Jean-Marie Poli, prisidenti di l'Associu Sulidarità è elettu  di l'Assemblea di Corsica

## Celebrazioni

### Santi
Santu Ilariu.

Ilariu hè natu versu l'annu 315 in Pictavi (l'attuale cità di Poitiers, dipartimentu di a Vienne) in una famiglia nobile è pagana. Era maritatu è avia una figliola. Studiendu a filosufia, è punendusi quistioni, hà trovu e risposte in a Bibbia. E' ghjè cusì ch'ellu s'hè fattu cristianu. Dopu battizatu, hà vulsutu cunverte a moglia è a figliola. Elettu vescu di Pictavi à 35 anni, si stacca fisicamente da a moglia per ùn scuntralla più chè à l'altare. Cù San Martinu - chì avia abbandunatu l'armata per esse u so elevu - cumbattianu per una vera fede cristiana.

A' l'epica, l'Imperatori pruvavanu à impone l'arianisimu cù a speranza di ristabilisce a tranquilità in l'Imperu. L'arianisimu era una duttrina comuda. Ci era Diu... è po ci era Ghjesù, un omu chì avia assai qualità divine, allora chì a Chjesa latina, pè u più, addimettia a Santissima Trinità.

Santu Ilariu, omu d'azzione è scrittore di valore, cumbattì l'arianisimu cù accanimentu. E' cusì fù esiliatu per quattru anni in Frigia. Fù in issa regione di l'Asia minore ch'ellu hà cumpostu u so famosu libru "De Trinitate" chì diventò u vademecum di i partitanti di l'ortodussia. S'ellu hè vultatu in i do lochi, hè chì i veschi ariani di l'Asia minore ùn dumandavanu chè à sbarazzassine. Rivenutu in a so dioccesi l'annu 360, hè mortu sette anni dopu.

Dicenu chì Santu Ilariu era un omu caritatosu, bravu è assai simpaticu. A' chì u vedia una volta diventava u so amicu.

Etimolugia: da u lat. "hilaris" (alegru).

Nomi: Allaire, Glares, Guilarka, Hélier, Hilar, Hilaria, Hilarie, Hilario, Hilarion,Hilarius, Hilary, Hillary, Hillery, Ilari, Ilaria, Ilarion, Ilarione, Ilariouchka, Ilariu, Ilarka, Ilaro, Kläres, Lariocha.

Paesi è cità: Parma, Poitiers, Luçon.https://adecec.net/adecec/santi/01-ghjennaghju.php

## Ligami esterni
* Storia di a Corsica 
* Almanaccu Adecec 2007
Strasburgu

**Strasburgu** (*Strasbourg* in francese; *Straßburg* in tedescu; *Strossburi* in alsazianu) hè capulogu di l'Alsazia (regione Grande Estu) e di u dipartimentu di u Bassu Renu.

Hè a più grande cìta di a regione, cu u nùmeru di u populu (275 115) e u spaziu (7826 èttari).

Pudemu visità u parlamentu europeu, vicinu à u Renu.


Strassburg-Muenster-136-Westfassade unten-2017-gje.jpg
Strassburg-Haus Kammerzell-02-2005-gje.jpg
Strassburg-Muensterplatz-28-Portraitmaler-1987-gje.jpg
Tramway Strasbourg Broglie.jpg|Tramway di Strasburgu, nantu a piazza Broglie
Strassburg-Petite France-74-2005-gje.jpg
Strassburg-Petite France-38-Wasserfront-2005-gje.jpg
Strassburg-Petite France-64-2005-gje.jpg
Strassburg-Weihnachtsmarkt-32-Au vieux Strasbourg-2005-gje.jpg


## Da vede dinò
*Saint-Dié-des-Vosges
17 di ghjennaghju

U **17 di ghjennaghju** hè u 17u ghjornu di l'annu in u calendariu gregurianu. Restanu 348 ghjorni à a fine di l'annu (349 sì hè bisestile).

## Avenimenti
* 1906: Armand Fallières hè elettu Presidente di la Francia.
* 1913: Raymond Poincaré hè elettu Presidente di la Francia.

### In Corsica

## Nascite
- 1600: Pedro Calderón de la Barca scrittore spagnolu.

## Morti
* 1567 - Sampieru Corsu, cunduttieru è patriottu corsu

## Celebrazioni

### Santi
Santu Antone abbate,
dettu dinù Antone Magnu, o Antone di u porcu, o Antone di mezu ghjennaghju per ùn cunfondelu cù Antone di Paduva, festighjatu u 13 ghjugnu.

Antone hè natu in Egittu versu l'annu 255. A' l'età di vinti anni, leghjendu u Vangellu di San Lucca, truvò ste parulle di Ghjesù: "Vendi ciò chè tù ai, dallu à i poveri, è seguitami". Cusì fece. Si n'andò in u desertu, dentru un castellu abbandunatu. Ci passò una vintina d'anni cù un porcu chì l'avia raghjuntu. Quandu ellu pregava, u porcu facia u tazzu; a notte li facia vede bellissime donne. Era u diavule.

Quand'ellu ebbe cinquanta anni, Antone hè statu raghjuntu da altri chì vulianu campà sulitarii. E' cusì sò nati munasteri di rimiti, d'omi spernucciati nantu à un certu reghjone, ma cuntrullati da un abbate.

Sette anni dopu, l'hè chjappa torna a voglia di campà solu, è ghjè partutu versu u Mare Rossu. Hè mortu u 17 ghjennaghju di l'annu 356; avia più di centu anni.

Etimolugia: forse da "Antonius", casata rumana.

Casate: Antognetti, Antonelli, Antonetti, Antoni, Antonietti, Antonini, Antonioli, Antoniotti, Tognati, Tognetti, Togni, Tognini, Tognoli, Tognotti, Tonelli, Toniati, Toninelli, Tonioli .

Nomi: Anthony, Antoine, Antoinet, Antoinette, Antoinon, Anton, Antone, Antonella, Antoni, Antonia, Antonien, Antonienne, Antonin, Antonine, Antunietta, Tognu (V. Santu Tognumaria Zaccaria, 5 lugliu, è Santu Tognumaria Claret, 24 uttobre), Toinette, Toinon, Toni, Tonies, Tonia, Tonio, Toniu, Tony, Tugnu, Tunietta.

In Corsica, in u 1981, u nome Antone venia à u secondu rangu di i nomi maschili dopu à Ghjuvanni. Era quellu di 68 omi nantu à mille. Antunietta era à u quartu rangu di i nomi feminili dopu à Maria, Ghjuvanna, è Francesca. Era quellu di 23 donne nantu à mille.

Paesi è cità: Ampurias in Sardegna. In Corsica: Aiacciu, Aregnu, Campumoru, Casalabriva, Figarella, u Lucu di Venacu, Mezavia, Partinellu, i Pughjali di Muru, a Riventosa, San Gavinu di Fiumorbu, Serra di Ferru, Siscu.

Prutezzione: Santu Antone prutegge l'animali dumestichi. U preganu pè e malatie di a pelle è pè e malatie appigliaticcie.

Pruverbii: San Lurenzu gran calura, Sant'Antone gran friddura, l'una è l'altra pocu dura.

Santu Antone di Paduva, cf u 13 ghjugnu.https://adecec.net/adecec/santi/01-ghjennaghju.php

## Ligami esterni
* Storia di a Corsica 
* Almanaccu Adecec 2007
18 di ghjennaghju

U **18 di ghjennaghju** hè u 18u ghjornu di l'annu in u calendariu gregurianu. Restanu 347 ghjorni à a fine di l'annu (348 sì hè bisestile).

## Avenimenti
* 1367: Don Ferdinandu I diventa Rè di u Portugallu (finu à u 1383).

### In Corsica

## Nascite

Image:Cary Grant Tres contra Todos 1943.jpg|Cary Grant (18 di ghjennaghju 1904-29 nuvembri 1986), 1943

- 1985: Yannick Cahuzac, ghjucadore di pallò francesu. 
- 1988: Tujamo (Matthias Richter), DJ è pruduttore discugraficu tedescu.

## Morti

## Celebrazioni

### Santi
Santa Priscilia. Santa Liberata. Santu Leobardu.

Di Liberata ùn si sà nunda; di Priscilia, pocu, ancu s'ella hè cunsiderata da certi cum'è a prima martira cristiana. Ma quandu ella hè stata marturiata ùn si sà. A' chì dice trà l'annu 45 è l'annu 54, à l'epica di Claudiu Tiberiu Primu, à chì dice trà l'annu 268 è l'annu 270 à i tempi di Claudiu Secondu dettu u Gotticu. U cultu vene da ciò chì, in Roma, nantu à a via Salaria nova, ci hè una catacomba detta catacomba di Santa Priscilia.

Etimolugia: da u lat. "priscus" (anticu). U nomer era assai in usu in Roma, à i primi seculi. Si trova in l'Atti di l'Apostuli è in a lettera di San Paulu à Timoteu. Hè statu rimessu à a moda da i puritani inglesi.

Nomi: Illa, Pris, Prisca, Priscilia, Prisciliano, Priscilla, Priscillian, Priscillien, Priscillienne, Priscilo, Prisco, Priscu, Priscus, Prisk,Priska, Priskilla, Prisque, Prissie.

Leobardu era di famiglia ricca è passò a so giuventù à studià e Belle Lettere. U so primu frastornu fù quandu u babbu li disse ch'ellu li avia buscu una zitella cumu si deve. Ellu, chì ùn tenia à maritassi, ùn disse micca di nò, ma si ingeniò à fà pazientà u babbu, preghendu u Signore ch'ellu li venga in aiutu. L'aiutu l'ebbe, chì u babbu si morse. Allora, dete a zitella à un fratellu più giovanu è si ne andò in Turone, l'attuale cità di Tours, à pregà nantu à a tomba di San Martinu.

In Turrone fece a cunnuscenza di San Gregoriu, u famosu autore di una storia di i Franchi, un Alvergnese cum'è ellu. E' diventonu amichi.

Leobardu tenia à a sulitutine. Cumprò una grotta, a ingrandò, ci fece dui finestrini, è campò custì 22 anni preghendu è studiendu e Sante Scritture. Per vive, fabricava carta pecura è a vendia. Gregoriu li purtava libri.

U decesimu mese di l'annu 592, Leobardu si ammalò. A' Gregoriu chè venia à cumunicallu, disse: "ùn ghjunghjeraghju micca à Pasqua". U 18 ghjennagghju cullava in Paradisu. Nanzu di spirà, avia dettu, à u frate chì u curava, di sorte... è morse mezu à l'anghjuli.

Etimolugia: da u lat. tardiu "leopardus", da u gr. "leopardos" da "leon" (leone) è pardos (pantera).

Casate: Leopardi.https://adecec.net/adecec/santi/01-ghjennaghju.php

## Ligami esterni
* Almanaccu Adecec 2007
19 di ghjennaghju

U **19 di ghjennaghju** hè u 19u ghjornu di l'annu in u calendariu gregurianu. Restanu 346 ghjorni à a fine di l'annu (347 sì hè bisestile).

## Avenimenti

### In Corsica

## Nascite

## Morti

## Celebrazioni

### Santi
Santu Appianu. Santu Canutu.

Appianu era vescu in l'Africa di u Nordu quandu, in l'annu 428, ghjunsenu i Vandali. Fù esiliatu in Corsica cù San Fiurenzu è San Vendemiale. Tutti è trè sò stati impiegati à fà a legna in e fureste sopra à Sagone, ma truvonu ancu u tempu d'evangelizà u paese. Quand'elli sò vultati in Africa sò stati marturiati.

Etimolugia: ?

Paesi: Sagone, u Borgu di Marana. Appianu avia una chjesa in a pieve di Verde è, in Niolu, sopra à Corscia, ci hè un locu dettu Sant'Appianu.

Canutu, natu in u 1040, era u rè di u Danimarca. I primi anni di u so regnu tuttu andava bè è megliu. Ma, quandu Guglielmu u Cunquistadore si stabilì in Inghilterra, partì per cacciaccilu. A spedizione fù un disastru... è ghjera custata caru. Allora Canutu creò un impositu nantu à a nubiltà. I nobili si sò rivultati è n'anu ancu prufittatu per ùn pagà e decime ecclesiastiche.

Un ghjornu chì u rè era à a messa in a chjesa Santu Albanu, l'avertenu di a ghjunta di i ribelli. Invece di preparassi à l'attaccu, s'hè cumunicatu, a dichjaratu ch'ellu perdunava à i so nimichi, s'hè stracquatu, e braccie in croce, è s'hè messu à pregà. I cunghjurati sò entrati in chjesa è l'anu massacratu. Era u 10 lugliu 1086.

Etimolugia: forse da u bassu lat. "canutus" da "canus" (biancu). Forse dinù da u german. "knutr" (arditu, risulutu), u nome Knut essendu assai adupratu in u nordu di l'Europa.

Paesi è cità: Canutu (Knut in Danese) hè u Santu Patrone di u Danimarca.https://adecec.net/adecec/santi/01-ghjennaghju.php

## Ligami esterni
* Storia di a Corsica 
* Almanaccu Adecec 2007
20 di ghjennaghju

U **20 di ghjennaghju** hè u 20u ghjornu di l'annu in u calendariu gregurianu. Restanu 345 ghjorni à a fine di l'annu (346 sì hè bisestile).

## Avenimenti

### In Corsica

## Nascite

## Morti
* 1993 - Audrey Hepburn, attrice britannica

## Celebrazioni

### Santi
Santu Bastianu. Santu Fabianu

Bastianu serebbi un Milanese marturiatu in Roma un 20 ghjennaghju è sepoltu in e catacombe di a via Appia.

Era digià onuratu da dui seculi quandu, à u seculu sestu, hè nata una legenda.

Secondu issa legenda, Bastianu era un bellu ufficiale chì passava u so tempu à succorre e vittime cristiane di a persecuzione urganizata da l'imperatore Dioclezianu. Da a stizza, l'imperatore l'hà datu à l'archeri chì l'anu matraversatu di frezze.

A veduva, Irena, vense à piglià a salma di Bastianu per dalli una sepultura. U martiru respirava sempre. U si hà purtatu in casa, l'hà gueritu, è l'hà dumandatu di stassine piattu. Ma Bastianu, più decisu chè mai, s'hè impustatu per vede l'imperatore è dumandalli a libertà pè i cristiani. Quellu l'hà fattu tumbà à bastunate, cum'è un cane.

A legenda hà piaciutu tantu chì si ne sò servuti pittori, musicanti è pueti.

Etimolugia: da u grecu "sebastos" (carcu d'onori, venerabile).

Casate: Bastianacci, Bastianaggi, Bastianelli, Bastianesi, Bastiani, Bastianini, Sebastiani.

Nomi: Basch, Bast, Bästel, Basten, Bastiaan, Bastian, Bastiana, Bastiano, Bastianu, Bastiat, Bastien, Bastienne, Bastin, Bastina, Baustian, Sebass, Sébastian, Sebastiana, Sebastiane, Sebastiani, Sebastiano, Sébastien, Sébastienne, SebestyenSeva, Sevastiana, Sevastiane, Wastel.

Paesi è cità: Roma, Mannheim, Palma, Soissons, Oetting, Chiemsée (trasl. 9 dicembre). In Corsica: Arbellara, Castineta, Chigliacci di Campulori, Munticellu, u Silvarecciu, a Verdese.

Prutezzione: pulizzeri.

Fabianu era un laicu fattu papa in 236, mortu martiru u 20 gjhjennaghju 250.

Etimolugia: da "Fabius", casata rumana, da "faba" (a fava). Cugnomi simili eranu assai in usu in l'Antichità: Ciceru venia da "u ceciu" è Lentulu da "a lentichja". U nome Fabianu s'hè spartu in Inghilterra à i seculu XIII. A u seculu XIX ci hè nata a "Fabian Society", creata in l'onore di Fabiu Cuntactor, un omou puliticu rumanu di u seculu terzu nanzu à Cristu, sucietà chì ghjè diventata u Partitu travaglistu. Ne facianu parte i rumanzeri B. Shaw è H.Ghj. Wells.

Casate: Fabiani.

Nomi: Faba, Fabia, Fabian, Fabiana, Fabiane, Fabiano, Fabianu, Fabianus, Fabie, Fabien, Fabienne, Fabiola, Fabion, Fabis, Fabiu, Fava.

Litteratura: u feminile Fabiola hè statu messu à a moda da u rumanzu di Wiseman in u 1845.https://adecec.net/adecec/santi/01-ghjennaghju.php

## Ligami esterni
* Storia di a Corsica 
* Almanaccu Adecec 2007
24 di ghjennaghju

U **24 di ghjennaghju** hè u 24u ghjornu di l'annu in u calendariu gregurianu. Restanu 341 ghjorni à a fine di l'annu (342 sì hè bisestile).

## Avenimenti

### In Corsica

## Nascite
- 1981: Maria Elena Boschi, puliticante taliana.

## Morti

Image:Amedeo-Modigliani-1905.jpg|Amedeo Modigliani (12 di lugliu 1884-24 di ghjennaghju 1920)

## Celebrazioni

### Santi
Santu Francescu di Sales.

Francescu, figliolu di u marchese di Sales, hè natu in u 1567 à u castellu di Thorens (in l'attuale dipartimentu di Haute-Savoie). Hà fattu i so studii, da chjucu in Annecy, da 14 à 21 annu in Parigi, da 21 à 24 anni in Paduva. A' 26 anni hè urdinatu prete da u vescu du Ginevra chì, l'annu dopu, u manda à circà di cunverte i Calvinisti di u Chablais. A' 32 anni hè cuaghjutore di u vescu chì l'hà fattu prete è, trè anni dopu, li succede. A so dioccesi era chjuca è avia pochi catolichi; Arrigu Quartu di Francia, chì cunsiderava ch'ellu avia tutte e qualità, li prupunia megliu in i so Stati. Francescu rispose: "Un' rinnegu micca a donna povera ch'o aghju spusatu per piglianne una altra più ricca è più bella". Un' impedisce micca chì, aspessu, andava in Francia à predicà.

In u 1604 - hà tandu 37 anni - scontra, in Digione, duve ellu era andatu à predicà a Quaresima, Jeanne de Chantal (a mammone di a futura Madame de Sévigné), è creanu inseme a Cungregazione di e sore di a Visitazione.

U 28 dicembre 1622, more in Lione duve ellu avia accumpagnatu u duca di Savoia cum'è cunsiglieru puliticu.

San Francescu dicia: "U peghju di i vigliacchisimi hè u scuraggimentu". Hè cunsideratu cum'è unu di i megliu scrittori di l'epica. U so capu d'opera hè l' "Introduction à la Vie dévote", scrittu in u 1607 è u 1608 pè a so cucina, Madame de Charmoisy, per spiegalli e virtù chì una donna nobile pò acquistà cù una vera fede.

Etimolugia: forse da u german. "frank" (curaggiosu), forse da u nome etnicu di i Franchi.

Paesi è cità: Annecy, Chambéry.

Prutezzione: scrittori è ghjurnalisti.https://adecec.net/adecec/santi/01-ghjennaghju.php

## Ligami esterni
* Storia di a Corsica 
* Almanaccu Adecec 2007
26 di ghjennaghju

U **26 di ghjennaghju** hè u 26u ghjornu di l'annu in u calendariu gregurianu. Restanu 339 ghjorni à a fine di l'annu (340 sì hè bisestile).

## Avenimenti

### In Corsica

## Nascite

## Morti

## Celebrazioni

### Santi
Santa Paula. I Santi Timoteu è Tittu.

Paula era una signora rumana nata l'annu 347. A' 17 anni s'era maritata è avia avutu cinque figlioli, quattru femine è un maschju.

A' trentadui anni perde u maritu ch'ella tenia assai. Cerca rifugiu in a religione è frequenta un circulu di donne di l'aristocrazia creatu da Santa Marcella è direttu da San Ghjilormu

L'annu 385, Ghjilormu parte pè a Terra santa. Certe donne si ne vanu cun ellu. Paula u seguita, purtendusi una di e figliole chì si chjamava Eustacchia.

A' Bettelemme, Paula face dui munasteri, unu per Ghjilormu è i so discepuli, l'altru per ella è e so cumpagne.

Ghjilormu facia travaglii di scrittura, traducendu a Bibbia. Ella li dava di chè campà, è circava di tranquillizallu, chì ghjera un omu assai suffisticu.

Hè morta u 26 ghjennaghju di l'annu 404. Avia 57 anni. A figliola, chì serà canunizata ancu ella, l'hà chjusu l'ochji è l'hà interrata accantu à a casa duve ellu era natu Ghjesù.

V. Paulu (29 ghjugnu)

Paesi è cità: Roma, Parigi (22 ghjugnu).

Timoteu è Tittu eranu dui cullaburatori di San Paulu l'Apostulu.

Timoteu, figliolu d'un babbu grecu è d'una mamma ghjudeia, San Paulu l'avia trovu in l'Asia minore, l'avia cunvertitu è battizatu. Da tandu, u s'avia purtatu cun ellu da a Macedonia à Roma.

Tittu, ellu, era digià cunvertitu quandu San Paulu l'hà scontru in Antiocca. U si hà purtatu in Ghjerusalemme, , è po l'hà mandatu in Grecia, è in altrò, à sparghje a duttrina di Ghjesù. Hè mortu in l'isula di Creta duve ellu avia intruduttu u Cristianisimu.

Etimolugia: Timoteu:da u grecu "timaô" (aghju rispettu) è "theos" (Diu). Tittu: da u nome latinu di persona, Titus.

Casate: Timotei.

Paesi è cità: Roma (24 ghjennaghju), Parigi (31 marzu), Custantinopuli (trasl. 24 ferraghju).https://adecec.net/adecec/santi/01-ghjennaghju.php

## Ligami esterni
* Storia di a Corsica 
* Almanaccu Adecec 2007
27 di ghjennaghju

U **27 di ghjennaghju** hè u 27u ghjornu di l'annu in u calendariu gregurianu. Restanu 338 ghjorni à a fine di l'annu (339 sì hè bisestile).

## Avenimenti
* 1945 - Siconda Guerra Mundiale, Polonia: Truppe suvietiche libarani u campu di cuncentramentu di Auschwitz.
### In Corsica

## Nascite
* 1756: Wolfgang Amadeus Mozart, musicante austriacu

## Morti
* 1901: Giuseppe Verdi, cumpusitore talianu

## Celebrazioni

### Santi
Santa Divota. Santa Anghjula Merici.

Divota hè a santa patrona di a Corsica è di a principalità di Monacu. Secondu vechji scritti, tradizioni è legende, eccu ciò chì pò esse a so storia:

Divota serebbi nata nantu à l'attuale territoriu di a cumuna di Lucciana, in un locu chjamatu Querciu, à quattru chilometri da l'antica cità di Mariana, versu a muntagna.

Hè stata allevata da una balia cristiana è, cù d'altre cristiane, andava à pregà in a grotta di a Nepiticcia chì si trova accantu à u paese di u Borgu.

Era prutetta da un certu Ticchiu, patriziu è senatore. Tandu - simu à u principiu di u seculu Terzu - a Corsica dipendia da u prefettu rumanu di a Sardegna, chjamatu Barbaru.

Quandu Barbaru ghjunse in Mariana, dumandò chì omu li metti in manu i cristiani. Ticchiu ricusò è fù avvelenatu.

Divota more marturiata. Tandu, un prete è un diacunu arrubanu u so cadaveru, u imbalsameghjanu, u mettenu nantu à una barca per purtallu in Africa, ma una culomba guida a barca versu u portu d'Ercule, l'attuale Monacu, trà Nizza è Vintimiglia. E' cusì hè stata sepolta culà.

A' u XVIImu seculu, i Ghjesuiti di Bastia anu ottenutu qualchì reliquia di a santa.

In u 1731, i patrioti corsi in guerra contru à Genuva, aduniti in u cunventu di u Boziu, anu pruclamatu à Santa Divota prutettrice di u Regnu di Corsica.

U 14 marzu 1820, a Sacra Cungregazione di i Riti hà fattu di Santa Divota a Patrona principale di a Corsica, cù festa doppia è uttava.

Etimolugia: da u lat. devotus" ( fidatu, divotu).

Casate: Devoti.

Nomi: Devote, Divota, Divotu.

Paesi è cità: Monacu. In Corsica: Petranera.

Anghjula Merici hè una santa taliana nata in Desenzano in u 1474, morta in Brescia in u 1540.

Orfana à sedeci anni, bella è ricca, avia decisu di cunsacrassi à l'educazione di e zitelle. Passò trentacinque anni à amparalli a duttrina cristiana è po, cinque anni nanzu di more, riescì à creà un istitutu ch'ella dedicò à Santa Orsula. Nascì cusì a prima cungregazione insegnante d'Europa.

L'Ursuline eranu sore libere, senza nisunu ingagiamentu. Nè mancu purtavanu una vestura particulare cum'è l'altre sore. Ricevianu e zitelle in i so munasteri, è andavanu dinù à fà scola in e case.

Dopu à a morte d'Anghjula Merici, a Chjesa ubligò l'Ursuline à avè una disciplina... è una vestura.

Cf S. Anghjulu, 5 maghju.https://adecec.net/adecec/santi/01-ghjennaghju.php

## Ligami esterni
* Storia di a Corsica 
* Almanaccu Adecec 2007
28 di ghjennaghju

U **28 di ghjennaghju** hè u 28u ghjornu di l'annu in u calendariu gregurianu. Restanu 337 ghjorni à a fine di l'annu (338 sì hè bisestile).

## Avenimenti

### In Corsica

## Nascite
* 1912: Jackson Pollock, pittore americanu
* 1993: Will Poulter, attore brittannicu

## Morti
* 814: Carulu Magnu, suvranu francu

## Celebrazioni

### Santi
Santu Tumasgiu d'Aquino.

Tumasgiu era un frate di San Dumenicu natu versu l'annu 1225 à a Roccasecca d'Aquino.

Quandu i genitori u mandanu in Napuli per studià, decide di fassi frate è principia u nuviziatu. A famiglia si oppone. Prova à scappà per andassine in Parigi, ma dui fratelli u raghjunghjenu in Siena è u chjudenu in un castellu. Un ghjornu, provanu à metteli una prustituta in lettu. Ellu chjappa un tizzone infiaratu è a ci caccia.

Quandu ellu hè liberatu, secondu l'ordini dati da l'imperatore Federiccu Secondu, Tumasgiu ritorna à u cunventu di Napuli. Avia una vintina d'anni.

A' vintiquattru anni hè fattu sottudiacunu in Parigi. A' vinticinque anni hè fattu prete in Cologna. U so prufessore, tantu in Parigi chè in Cologna, era u famosu Santu Alibertu, un frate duminicanu assai sapiente, unu di i maestri di a scolastica. Tumasgiu hè diventatu prufessore ancu ellu è hà fattu scola in Parigi, in Roma, in Bologna è in Napuli.

Di ghjennaghju 1274, parte per andà à u Cunciliu di Lione. Per istrada s'ammala, è more u 7 marzu in l'abbazia di Fossanova.

A' San Tumasgiu, u chjamavanu u "duttore angelicu". Hà scrittu assai, è ghjè cunsideratu cum'è unu di i grandi maestri di a scolastica. A so opera principale, intitulata "Somma teologica", s'hè restata da finì. Quandu u so secretariu li dicia di compiela, ellu rispundia: Innò chì tuttu ciò ch'o aghju scrittu, avà mi pare paglia è fenu".

Etimolugia: da l'aramaicu "toma'" (picciaiu).

Casate: Masi, Masia, Masetti, Masini, Masotti, Toma, Tomasi, Tomasini, Tomei, Tomi, Tommasi, Tommasini.

Paesi è cità: Napuli, Roma (7 marzu), Parigi (18 marzu)

Prutezzione: universitàhttps://adecec.net/adecec/santi/01-ghjennaghju.php

## Ligami esterni
* Storia di a Corsica 
* Almanaccu Adecec 2007
29 di ghjennaghju

U **29 di ghjennaghju** hè u 29u ghjornu di l'annu in u calendariu gregurianu. Restanu 336 ghjorni à a fine di l'annu (337 sì hè bisestile).

## Avenimenti

### In Corsica

## Nascite

Image:Isaac Levitan - Portrait of A.P. Chekhov.jpg|Isaac Levitan, *[[Anton Tchekhov]]* (29 di ghjennaghju 1860-15 di lugliu 1904), 1885-1886

## Morti

## Celebrazioni

### Santi
Santu Gilda. Santu Ghjulianu l'Uspitalieru.

Gilda, dettu u Saviu, era un Scuzzese fattu prete versu l'annu 518, mortu in u 570. Hà esercitatu u so ministeru in Irlanda, in Inghilterra, è in Brettagna. Hà creatu parechji munasteri. In a penisula di Rhuis (in l'attuale dipartimentu di u Morbihan) si vedenu sempre e ruine di quellu ch'ellu avia fattu avanti di ritirassi in l'isula di Huat, chì ghjè in faccia, una isula chì deve u so nome à a so forma ("huad", in brettone, vulendu dì "anatra").

Gilda era assai struitu. Da giovanu avia studiatu a filosufia è a litteratura.

Etimolugia: da u nome latinu di persona "Gildo" (?)

Nomi; Gilda, Gildas

Di Ghjulianu ùn si sà nunda for di una legenda.

Vultendu da viaghju, u signoru Ghjulianu entre in a camera cunghjugale per basgià a moglia. Spuntava u ghjornu. Chì vede in lettu? A moglia cù un omu. Tira a spada è taglia u capu à tramindui. E' parte. Per istrada, trova a moglia chì ghjera andata à a messa è chì li conta chì, avendu ricevutu a visita di u soceru è a socera, l'avia datu u so lettu.

Addisperatu di avè tombu u babbu è a mamma, Ghjulianu parte cum'è un scemu, senza sapè duve andà. A moglia u seguita.

E' viaghjanu, è viaghjanu... Un ghjornu entrenu in una furesta è sò arrestati da un fiume grossu. Facenu una capanna per elli è un picculu uspiziu pè i pelegrini è l'andacciani. Ghjulianu si face barcaiolu per chì a ghjente possi francà u fiume.

Moglia è maritu campanu cusì una trentina d'anni. Disgraziati ùn eranu, chì si tenianu caru. Ma, di tantu in tantu, Ghjulianu si ramintava a so malfatta è u rimorsu li macinava u core.

Un ghjornu, ghjunghje un vagabondu leparosu chì li dumanda di fallu passà nantu à l'altra sponda di u fiume. Sbarcandu da culandi, l'andaccianu era diventatu un anghjulu, vistutu di biancu, bellu cum'è u sole.

- "Sie in pace - li disse. Hè un pezzu chì u Signore ti hà perdunatu. Hè ellu chì mi manda per dittila. Addiu... o piuttostu à prestu."

Qualchì ghjornu dopu Ghjulianu è a moglia murianu è, inseme, cullavanu in Paradisu.https://adecec.net/adecec/santi/01-ghjennaghju.php

## Ligami esterni
* Almanaccu Adecec 2007
23 di ghjennaghju

U **23 di ghjennaghju** hè u 23u ghjornu di l'annu in u calendariu gregurianu. Restanu 342 ghjorni à a fine di l'annu (343 sì hè bisestile).

## Avenimenti

### In Corsica

## Nascite
* 1964: Mariska Hargitay, attrice statunitense
* 1970: Alex Gaudino (* Alessandro Alfonso Fortunato Gaudino, Salernu), DJ italianu

## Morti

Image:Dali Allan Warren.jpg|Salvador Dalí (11 di maghju 1904-23 di ghjennaghju 1989), 1972


* 2021: Hal Holbrook, attore statunitense

## Celebrazioni

### Santi
Santu Ghjuvanni u Limusinariu.

Ghjuvanni hè mortu in 619 o 620, in l'isula di Cipru duve ellu era natu.

Era un anzianu funziunariu imperiale, veduvu, digià attempatu, quandu elli u fecenu patriarca d'Alessandria... è parte.

-"Quantu sò quì i mio patroni?" disse ghjunghjendu. U fighjavanu imbasgialiti: "Iè quantu ci hè poveri in stu paese? Sò elli i mio patroni. Sò elli chì riprisentanu u Signore nantu à sta terra".

Poveri n'anu trovu settemila è cinquecentu chì, oramai, ogni ghjornu, ebbenu a so limosina.

Quandu elli dicianu à Ghjuvanni: "Attenti! ci sò chì vi burlanu. Facenu i poveri, ma ùn sò!", Ghjuvanni rispundia: "Sè vo ùn erete cusì curiosi, ùn sapereste s'elli mi burlanu o nò. Gueritevi di issa curiosità, è lasciate fà, sinnò vi ghjunghjerà u zimbu. Eiu preferiscu esse burlatu centu volte, piuttostu chè di trasgredisce una volta a legge di a carità."

U miraculu era chì u bursellu ùn viutava mai.

Avia datu una barca nova à un piscadore, chì a vechja si n'andava in pezzi, è quellu ùn sapia cumu ringraziallu. "Ringraziemu inseme u Signore" disse Ghjuvanni.

In chjesa, ci eranu chì si ne surtianu nanzu à a fine di l'uffiziu. Un ghjornu, Ghjuvanni lasciò l'altare è, vestutu da vescu, pasturale in manu, si n'andò fora cun elli. "O zitelli, u pastore deve stà cù e so pecure. Ma ci vurebbi ch'o mi sparti in dui, chì ci sò chì sò restati dentru". Più nimu escì nanzu à a fine di a messa.

Scacciatu da Alessandria durante l'invasione di u 619, Ghjuvanni rientrò in l'isula nativa, è morse qualchì mese dopu.

Etimolugia: da l'ebraicu "Yohanân" (Diu ti hà aggraziatu).

Paesi è cità: Roma, Parigi (9 aprile), in Oriente (11 nuv.), Monacu.

V. Ghjuvanni (27 dicembre).https://adecec.net/adecec/santi/01-ghjennaghju.php

## Ligami esterni
* Almanaccu Adecec 2007
22 di ghjennaghju

U **22 di ghjennaghju** hè u 22u ghjornu di l'annu in u calendariu gregurianu. Restanu 343 ghjorni à a fine di l'annu (344 sì hè bisestile).

## Avenimenti

### In Corsica

## Nascite
- 1887: Jaime de Angulo, linguistu, rumanzieru, è etnomusicolugu americanu.

## Morti

* 2006 : Lisandru Vincenti, naziunalistu Corsu di u FLNC

## Celebrazioni

### Santi
Santu Vincensiu.

Vincensiu era un diacunu spagnolu natu in Huesca, mortu in Valenzia l'annu 304.

Era un oratore tremendu. U vescu di Saragossa, chì ghjera tartagliulu, l'avia fattu diacunu è incaricatu di fà e prediche.

Arrestati tramindui, i mandanu in Valenzia. U guvernatore di a pruvincia principia per interrugà u vescu. Quellu, da a paura, ùn pudia caccià una parulla. U guvernatore si rallegrava digià, persuasu chì i dui omi accettavanu di rinnegà a fede cristiana. Allora, Vincensiu intervene, eloquente cum'è sempre, incuraggitu da i sguardi pietosi di u vescu, è spiega chì nunda i impediscerà d'esse fidi à a duttrina di u Cristu.

Vincensiu hè messu à a tortura. Mentre ch'elli u sgranfigneghjanu cù unghje di ferru, ch'elli u brusgianu à picculu focu, ellu stà intrepidu. Hè mortu pianu pianu, cantendu salmi.

Etimolugia: da u lat. "vincentius" (chì vince).

Casate: Vincensini, Vincentelli, Vincenti.

Paesi è cità: Vicenza, Cortona, Lisbona, Oporto, Leon, Valenza, Saragozza, Berna.https://adecec.net/adecec/santi/01-ghjennaghju.php

## Ligami esterni
* Storia di a Corsica 
* Almanaccu Adecec 2007
30 di ghjennaghju

U **30 di ghjennaghju** hè u 30u ghjornu di l'annu in u calendariu gregurianu. Restanu 335 ghjorni à a fine di l'annu (336 sì hè bisestile).

## Avenimenti

### In Corsica

## Nascite
- 1980: Kaaris, rapper è pruduttore discugraficu francese.

- 1966: Andrey Skoch, diputatu di a Duma di Statu di a Federazione Russa, filantropu.

## Morti

Mahatma Gandhi taking his last meal before the start of his fast - 1939.jpg|Mahatma Gandhi (Mohāndās Karamchand Gāndhī;* Porbandar, 2 d'ottobre 1869; † Nova Delhi, 30 di ghjennaghju **[[1948]]**)


## Celebrazioni

### Santi
Santa Martina.

Martina, vergine è martira, campava in Roma à u seculu terzu. Altru ùn si sà. Ci sò chì a chjamanu Tassiana.

In Parigi, à u museu di u Louvre, Santa Martina hè riprisentata in trè pitture di Berettini, più cunnusciutu cù u nome di Petru di Cortona.

In una, a principale, pinta in u 1634, forzanu a santa à entre in u tempiu d'Appollu. Ella face u segnu di a croce, è u tempiu si ne fala.

Etimolugia: V. Martinu (13 aprile).https://adecec.net/adecec/santi/01-ghjennaghju.php

## Ligami esterni
* Almanaccu Adecec 2007
1u di ferraghju

U **primu di ferraghju** hè u 32u ghjornu di l'annu in u calendariu gregurianu. Restanu 333 ghjorni à a fine di l'annu (334 sì hè bisestile).

## Avenimenti

### In Corsica

## Nascite

Image:Clark Gable - publicity.JPG|Clark Gable (1u di ferraghju 1901-16 nuvembri 1960), 1940


## Morti

## Celebrazioni

### Santi
Santa Viridiana. U Beatu Andria di Segni.

**Viridiana** hè una santa taliana nata in Castelfiorentino, vicinu à Firenze, versu l'annu 1178. Era a figliola di un signoru, Attavanti di casata. Da zitella li piacia di esse sola è di fà penitenza, ma i demonii a frasturnavanu.

A' l'età di 30 anni, dopu à un pelegrinaggiu in Santiagu di Compostella è unu in Roma, si ritira in una cellula di u castellu paternu è ci stà chjusa 34 anni, sinu à a morte, u 1u ferraghju 1247, à l'età di 69 anni.

In quella cellula chjusa, ci entrianu quantunque i demonii pigliendu a forma di dui serpi.

I so paisani venianu à vedela è li purtavanu roba ch'ella dava à i poveri. In u 1221, hà avutu a visita di San Francescu d'Assisi.

In Castelfiorentino, in u 1939, anu fattu una chjesa per riceve e so reliquie.

**Andria di Segni**, natu in Anagni l'annu 1230, hè mortu in Roma in u 1302. Dopu à essesi fattu frate di San Francescu, ebbe u permessu di andà à vive in e grotte di l'Appennini, ciò chì piacì pocu à i soi chì tenianu à a vita in sucietà è à l'onori. Pensate chì, mentre ch'ellu facia u rimitu, un ziu è un nipote sò stati eletti papa, u primu: Lisandru IV (1354-1361), u secondu: Bonifaziu VIII (1294-1303). Tramindui averebbinu vulsutu fanne un cardinale, ma Andria ricusò. Purtantu ne era assai capace. Dicenu ancu ch'ellu serebbi statu un teologu famosu, à paru, o quasi, à San Tumasgiu d'Aquinu, chì avia 5 anni di più chè ellu, San Bonaventura, più vechju di 9 anni, o Duns Scot, più giovanu di 36 anni.

Andria avia à fà cù u diavule, chì u persecutavanu, è cù l'anime di u Purgatoriu, chì venianu à contalli i so guai. E gioe di u Paradisu l'hà cunnusciute nanzu di more chì, ore è ore, ogni ghjornu, li si paria di esseci.

Etimolugia, casate è nomi: Cf u 30 nuvembre.https://adecec.net/adecec/santi/02-ferraghju.php

## Ligami esterni
* Almanaccu Adecec 2007
4 di ferraghju

U **4 di ferraghju** hè u 35èsimu ghjornu di l'annu in u calendàriu gregurianu. Dunque, rèstanu 330 ghjorni à a fine di l'annu (331 sì hè bisestile).

## Eventi

* 960: Princìpiu di a dinastìa Song in Cina (finu à u 1279).
* 1789: George Washington hè elettu primu Presidente di i Stati Uniti d'América da u cullégiu eletturale.John Adams diventa vicipresidente.
* 1794: Abulizione di a schjavitù in e culunìe francese durante a Rivuluzione.
* 1861: Inìziu di a furmazione di i Stati Cunfederati d'América in Montgomery (Alabama).
* 1899: A guerra trà i SUA ed e Filippine princìpia.
* 1965: Terramotu in l'Ìsule Rat (Alaska)

### In [[Córsica]]
* 1831: U banditu Mighele Pianelli, dettu *Sampieru*, cundannatu à morte in contumàcia per omicìdiu è assassìniu, ùn pò scappà è si dà a morte.
* 1887: U giurnalistu Antone Leandri, sullevatore bonapartistu, prova di fà nasce una rivolta in Córsica. Piglia a machja.

## Nàscite
* 1923: Conrad Bain, attore canadianu-americanu
* 1986: Nicolás Gabriel Sánchez, ghjucadore di pallò argentinu

## Morti

## Celebrazioni

### Santi
**[[Santa Verònica]]**

L'Evangéliu secondu San Lucca conta chì una donna avìa una pèrdita di sangue da dòdeci anni, ch'ella avìa spesu tutti i so soldi indernu cù i médichi, è ch'ella fù guarita tuccandu u vestitu di Ghjesù. Più tardi, à u prucessu di Ghjesù, issa donna vense à testimunià davanti à Pilatu. Serebbe Santa Verònica.

Anu contu chì, à e Via Cruci, santa Veronica hà asciuvatu a faccia di Ghjesù cù un telu di linu, è chì u visu hè restatu stampatu nantu à u telu.

U so nome ùn era micca Veronica. Era Berenice. Per via di quella stampa, l'anu cugnumata Veronica da una spressione latina chì vole dì "a vera imagine".

In Francia contanu chì Veronica partì per Roma cù u maritu per fà vede quella pezza à l'imperatore Tiberiu. Da custì andonu in Gallia, è si stacconu per annunzià u Vangellu, ugnunu da parte soia. Veronica serebbi stata interrata in l'attuale Soulac (dipartimentu di a Gironde) è u maritu in l'attuale Rocamadour (dipartimentu di u Lot).

Etimolugia: da u grecu "phéré" (purtà) è "nikè" (vittoria).https://adecec.net/adecec/santi/02-ferraghju.php#Veronica

## Riferimenti
* *Cronica di A CORSICA* da Orsu-Ghjuvanni CAPOROSSI, https://www.cronicadiacorsica.ovh/

## Ligami esterni
* Storia di a Corsica 
* Almanaccu Adecec 2007 
*   Liggì l'arthìcuru innantu a la ''Sassaripedia'' - Leghje st'artìculu nant'à a Wikipedia sassarese
5 di ferraghju

U **5 di ferraghju** hè u 36u ghjornu di l'annu in u calendariu gregurianu. Restanu 329 ghjorni à a fine di l'annu (330 sì hè bisestile).

## Avenimenti

### In Corsica

## Nascite
- 1946 - Charlotte Rampling, attrice britannica.
- 1969 - Michael Sheen, attore gallese.
- 1985 - Cristiano Ronaldo dos Santos Aveiro, ghjucadore di pallò purtughese.
- 1994 - Antonio Briseño, ghjucadore di pallò messicanu.

## Morti
1807 - Pasquale Paoli, rivuluziunariu, patriottu è cumandante corsu.

## Celebrazioni

### Santi
Santa Agata.

Agata era una Siciliana marturiata in a cità di Catania à u seculu terzu. Pretendia chì a più grande libertà, a più grande nubiltà, era di fassi schjava di Ghjesù Cristu.

Contanu chì, tandu, in Sicilia, ci era un ghjudice chì ghjera un omacciu, crudele è viziosu. Avia decisu di ingannà una vergine giovana è bella chì si chjamava Agata. A fece arrestà è a messe in manu à una ruffiana per ch'ella a scunvinci.

Fù un fiascu.

Ne mancu Agata cedì quandu u ghjudice a fece flagellà. Allora l'anu laceratu e carni cù sgrinfie di ferru è l'anu tagliatu i petti.

Agata disse à quellu mostru: "Omu crudele, arricordati di mammata, è di i petti chì t'anu datu à sughje".

Riturnata in prigiò, ebbe a visita di San Petru chì guarì e so ferite. Tandu l'anu messa nantu à a brusta infiarata . Hè morta ringraziendu à Diu d'avella assistita.

Etimolugia: da u grecu "agatha" (brava donna).

Nomi: Agata, Agathe, Agathon, Aggie.

Paesi è cità: Catania, Mirandola.

Prutezzione: Agata hè a santa patrona di e balie, di i tiradori à ghjocu di boccie (avanti di tirà, si incroscianu e dite è dicenu: "Sta Agata prega per mè!"). A preganu aquand'elli sentenu i petti è pè l'incendii.https://adecec.net/adecec/santi/02-ferraghju.php

## Ligami esterni
* Storia di a Corsica
6 di ferraghju

U **6 di ferraghju** hè u 37u ghjornu di l'annu in u calendariu gregurianu. Restanu 328 ghjorni à a fine di l'annu (329 sì hè bisestile).

## Avenimenti

### In Corsica
* 1998 - Claude Érignac, prefettu di Corsica, hè assassinatu in Aiacciu.

## Nascite
- 1778 - Ugo Foscolo, pueta, scrivanu è autore di teatru talianu.
- 1945 - Bob Marley, musicante ghjamaicanu.

## Morti

## Celebrazioni

### Santi
Santa Dorotea. Santu Paulu Micchi.

Dorotea era una giovana cristiana di Cesarea di Cappadocia, in Turchia. Campava à a fine di u secule terzu. Era stata marturiata attempu à un giovanu avucatu: San Teofilu.

Etimolugia: da u gr. "dorôn" (donu, rigalu) è "theos" (Diu). A' l'urigine era soprattuttu in usu u nome maschile: Doroteu. In Corsica, esse un Doroteu vole dì esse un disgraziatu, un casca è pienghji.

Nomi: Diorbhàil, Dodie, Doll (V. Shakespeare: "The Second Part of King Hanri IV), Doortje, Doralicia, Döreken, Doretta, Dorinda, Dorit, Dorotea, Doroteo, Doroteu, Dorothea (V. Goethe: "Hermann und Dorothea), Dorothée, Dorothy (V. Dorothy Carrington, scrittrice), Dörte, Dorthea, Dorthy, Dot, Duredle, Durl, Thea.

Paesi è cità: Pescia.

U 6 ferraghju, si celebreghja dinù a memoria di i santi Paulu Micchi, un ghjesuitu, Petru Battista, un franciscanu, è cumpagni, crucifissati in Nagasacchi, à u Giappone, u 5 ferraghju di l'annu 1597.

Dece anni nanzu, l'imperatore Taicosama avia interdettu i so stati à i ghjesuiti. Quelli chì ghjeranu culà ricusonu di parte, è l'imperatore ùn fece nunda per scaccialli. Sei anni dopu, issi frati ricevianu in rinforzu una quindecina di franciscani, ghjunti in u paese à l'appiattu. L'imperatore entrò in e furie è dete l'ordine di arrestà tutti i predicadori cristiani è di tumballi. N'anu trovu 24: trè ghjesuiti, sei franciscani è quindeci terziarii di San Francescu. I ghjesuiti eranu Giapponesi, i franciscani, for di unu, eranu spagnoli. U superiore si chjamava Petru Battista.

L'anu spassighjati settimane è settimane nant'à carretti, da une cità à l'altra, per intimurisce e pupulazioni. Ghjunti à Nagasacchi, l'anu purtati nantu à una culletta di punta à u mare, è l'anu crucifissati.https://adecec.net/adecec/santi/02-ferraghju.php

## Ligami esterni
* Storia di a Corsica 
* Almanaccu Adecec 2007
7 di ferraghju

U **7 di ferraghju** hè u 38u ghjornu di l'annu in u calindàriu gregurianu. Cusì, rèstanu 327 ghjorni à a fine di l'annu (328 sì hè bisestile).

## Evenimenti
* 1915 - Prima Guerra Mundiale: À u fronte urientale cumencia a Siconda Battaglia nant'à li laghi Masuri.
### In Còrsica

## Nàscite
* 1478: Tommasu Moru, filòsofu è omu pulìticu inglese
* 1812: Charles Dickens, scrittore inglese
* 1870: Alfred Adler, psicòlogu austrìacu
* 1961: Frank Santopadre, scrivanu americanu
* 1962: Eddie Izzard, attore britànnicu

## Morti

## Celebrazioni

### Santi
Santu Teodoru. Santu Parteniu.

Teodoru d'Eraclea hè statu marturiatu versu l'annu 312. Hè festighjatu in Custantinopuli, in Ferrara è in Venezia.

Etimolugia: da u grecu "dorôn (donu, rigalu) è "theos" (Diu). Dunque, u significatu hè "donu di Diu, cum'è Doroteu, è cum'è l'ebraicu Natanaellu. Hè quellu di 85 santi è martiri.

Paesi è cità: Custantinopuli, Ferrara, Venezia.

Parteniu, chì campava à u seculu quartu, ùn avia nisuna struzzione. A prighera, u Vangellu, ch'ellu sapia à l'ammente, li bastavanu. Da zitellu, i so sciali eranu di andà à piscà. Più tardi, piscava per dà à manghjà à i poveri.

Malgradu a so gnuranza, Parteniu hè statu elettu vescu di Lamsacque, in Turchia. Quallà, avianu più bisognu di un omu in accordu cù u Santu Spiritu chè di un sapiente.

In Lamsacque, Custantinu li permesse di sciappà u tempiu paganu per fà una chjesa cristiana. Fendu i travagli, un muradore morse sottu à un trafalamentu. Parteniu u risuscitò.

In a parlata aramaica, chjamanu Mammonu a persunificazione di e ricchezze male acquistate. Un ghjornu, Parteniu disse à u vescu d'Eraclea chì si ne muria: "Caru fratellu, Mammonu hè nentru à voi; date à i poveri i soldi chè vo avite accatastatu è si ne anderà". L'avaru si sfece di a so furtuna è ricuperò a salute.

Miraculi, Parteniu ne fece d'altri, ma u so gran meritu hè di avè trovu una cità di pagani è di avella lasciata cù una pupulazione cristiana.https://adecec.net/adecec/santi/02-ferraghju.php

## Ligami esterni
* Storia di a Corsica 
* Almanaccu Adecec 2007
9 di ferraghju

U **9 di ferraghju** hè u 40u ghjornu di l'annu in u calendariu gregurianu. Restanu 325 ghjorni à a fine di l'annu (326 sì hè bisestile).

## Avvenimenti

* 1796: Jiaqing diventa imperatore chinese.

### In Corsica

## Nasciti
* 1773: William H. Harrison, puliticante americanu
* 1932: Gerhard Richter, pittore i artista visuale tedescu
* 1995: Mario Pašalić, ghjucadore di pallò croatu

## Morti
* 2024 – Robert Badinter, puliticu è avocatu francese (natu u 30 di marzu di u 1928, Parighji).

## Celebrazioni

### Santi
Santa Pullonia. U Beatu Miguel Cordero.

Pullonia hè stata marturiata in Alessandria d'Egittu l'annu 249. Era à l'epica di l'imperatore Deziu (249-251). Tandu, i pagani persecutavanu i cristiani è, quelli chì cumandavanu in cità, i lasciavanu fà, i incuraggianu ancu.

Un ghjornu, unipochi di sgaiuffi inguantanu un vechju, è li dumandanu di bestimià u nome di Cristu. Cum'ellu ricusa, u matraverseghjanu di pezzi di canna appinzati, è ne facenu un strascinu. Dopu si cozzanu à una cristiana chì ricusava di adurà l'idule, è a tombanu à petrate. A terza vittima fù Pullonia.

Pullonia facia parte di e vergini cunsacrate. Li sciappanu tutti i denti, è minaccianu di brusgialla viva s'ella ùn ripete, dopu à elli, parullaccie contru à Cristu. Ella si scusa di ùn dalli suddisfazione, è corre à lampassi in u focu.

Etimolugia: da Apollu, diu di a mitolugia greca rumana, da u grecu "apellos" (chì face nasce a creazione).

Nomi: Apollinaire, Apollinaris, Apolline, Apollon, Apollonia, Apollonie, Apollonio, Apollonius, Apollos, Polly, Pullonia, Pulloniu.

Prutezzione: Pullonia hè a santa patrona di i dentisti è ghjè pregata pè a pena di denti.

Miguel Cordero, natu in u 1854 in Cuenca, cità di a Republica ecuaturiana, hè mortu in u 1910, in Spagna, à Premia de Mar.

Quandu, in u 1863, i frati di e Scole Cristiane decisenu di stabilissi in l'Ameriaca suttana, principionu per l'Ecuator. Ebbenu cum'è elevu à Miguel chì hè diventatu stitutore è hà fattu scola à Quito, a capitale, durante una quaerantina d'anni. Hà cumpostu libri di scola chì anu servutu in tutti i paesi di lingua spagnola.

In u 1907, Miguel fù ubligatu di spatriassi per via di a pulitica anticlericale di u guvernu. Si ne hè venutu in Europa: in Parigi, in Belgica, è in Spagna duv'ellu hè mortu trè anni dopu, accantu à Barcellona.

In u 1930, e so osse sò state mandate in u so paese è poste nantu à u monte Cebollar, vicinu à Quito, duv'elli li anu fattu un bellu munimentu.https://adecec.net/adecec/santi/02-ferraghju.php

## Ligami esterni
* Storia di a Corsica 
* Almanaccu Adecec 2007
10 di ferraghju

U **10 di ferraghju** hè u 41èsimu ghjornu di l'annu in u calendariu gregurianu. Rèstanu 324 ghjorni à a fine di l'annu (325 sì hè bisestile).

## Avenimenti

### In Córsica

## Nàscite

## Morti
- 1923: Wilhelm Conrad Röntgen, fìsicu tedescu.

## Celebrazioni

### Santi
Santa Sculastica.

Sculastica hè a surella di San Benedettu. Nata in Norcia, hè morta vicinu à Monte Cassino u 10 ferraghju di l'annu 543.

Quandu Benedettu fece u famosu munasteru di Monte Cassino, Sculastica si ne vense in e vicinanze, decisa ancu ella à fà una vita santa.

U fratellu è a surella si scuntravanu una volta l'annu. Passavanu una ghjurnata inseme in una casa chì dipendia di l'abbazia, à po "à vedeci à l'annu dopu".

San Gregoriu Magnu conta chì, à u scontru di l'annu 543, Benedettu è Sculastica avianu fattu cena è u fratellu si appruntava à parte quandu Sculastica disse:

- O fratè, stemuci inseme sinu à dumaitina, vi ne pregu.

- Mancu ch'ella sia, o surè, ch'ellu m'accadi di ùn rientre à u munasteru!

Sculastica si mette à pianghje, è po cala u capu è prega.

In più bella, u celu si abbughja, principianu l'accendite, e tunate, è i rivocchi d'acqua. Si tuccavanu u celu cù a terra. Facianu certe sbuffulate di ventu chì paria ch'elle si avissinu da purtà a casa.

- Diu vi perdonghi, o surè - dice Benedettu - ma... ch'avite fattu?

- Aghju fattu chì aghju pregatu u Signore. Voi ùn mi state à sente, ellu sì. Ista sera ùn rientrerete micca à u cunventu.

E' cusì, Benedettu è Scolastica passonu a nuttata inseme à parlà di Diu è di i santi.

Trè ghjorni dopu, Benedettu era à u purtellu di a so cellula quand'ellu vide passà una culomba. Era l'anima di Sculastica chì si ne cullava in celu.

Benedettu fece interrà a surella in a tomba ch'ellu avia fattu preparà per ellu. Quattru anni dopu, a raghjunghjia.

Paesi è cità: Monte Cassino, Le Mans.https://adecec.net/adecec/santi/02-ferraghju.php

## Ligami esterni
* Storia di a Corsica 
* Almanaccu Adecec 2007